b'\n_START_ARTICLE_\nAlofi\n_START_SECTION_\nGeografska obilje\xc5\xbeja\n_START_PARAGRAPH_\nAlofi le\xc5\xbei na zapadnoj obali otoka Niue, udaljen 2 400 km sjeveroisto\xc4\x8dno od Novog Zelanda, u istoimenom zaljevu dugom 7 km (koji pokriva 30% du\xc5\xbeine otoka) od rta Halagigie na jugu do rta Makapu na sjeveru. Kod Alofija nalazi se prolaz kroz koraljni greben koji okru\xc5\xbeuje otok Niue.\n_START_SECTION_\nZnamenitosti\n_START_PARAGRAPH_\nNajve\xc4\x87e znamenitosti Alofija su zgrada vlade i oto\xc4\x8dki sajam na otvorenom koji se odr\xc5\xbeava utorkom i petkom. Sredi\xc5\xa1te mjesta je Trgova\xc4\x8dki centar u kojem se nalazi gotovo sve \xc5\xa1to postoji u tom malom mjestu; banka, po\xc5\xa1ta, internet caffe, turisti\xc4\x8dki ured i trgovina. Pored tog postoji jo\xc5\xa1 par restorana, pansiona i policijska postaja.\n_START_SECTION_\nPovijest\n_START_PARAGRAPH_\nTropska oluja zvana ciklon Heta pogodila je Alofi i otok Niue u sije\xc4\x8dnju 2004. Dvije osobe su poginule, te je oluja izazvala velike materijalne \xc5\xa1tete. Mnoge gra\xc4\x91evine Alofija su uni\xc5\xa1tene, izme\xc4\x91u ostalog bolnica. _NEWLINE_Zbog tog su nakon oluje bolnica i \xc5\xa1kola preseljene, 3 km od zapadne obale, prema unutra\xc5\xa1njosti na lokalitet Fonuakula, koji je manje izlo\xc5\xbeen olujama.\n_START_SECTION_\nGospodarstvo i promet\n_START_PARAGRAPH_\nNajzna\xc4\x8dajnije gospodarske djelatnosti ovog malog otoka su turizam, ribarstvo i poljoprivreda. Na otoku postoji i tvornica ribljih konzervi. _NEWLINE_Alofi ima najve\xc4\x87u oto\xc4\x8dnu luku i Me\xc4\x91unarodnu zra\xc4\x8dnu luku Niue (IATA: IUE, ICAO: NIUE) iz koje lete zrakoplovi jedino za Auckland na Novom Zelandu.'